text: Brøns har fået 100 asylansøgere
  21 november 2015 kl. 16.29
  Familier - fortrinsvis fra Syrien - er i dag lørdag flyttet ind på Feriehuset Brøns, som ejes af privat. 
  De kom i busser. De første godt 24 om formiddagen. De øvrige sent eftermiddag. De skal nu bo her i de 21 hvide ferielejligheder, som for tiden står tomme. 
  Udlejeren Alice Lauridsen har ingen kommentarer, da hun bliver kontaktet af TV SYD.  
  Der er først og fremmest tale om syriske familier men også asylansøgere fra Iran, Irak, statsløse kuwaitere og fra andre nationer. 
  De 100 asylansøgere flytter ind i en landsby med 430 indbyggere. 
  Else Hansen fra Tolvmandsforeningen i Brøns (som er en slags paraplyforening for byens 13 foreninger) siger til TV SYD: 
  - Jeg har hørt noget positivt om at de kommer, og jeg har hørt noget negativt. Jeg kan ikke udtale mig på Tolvmandsforeningens vegne, men jeg er selv personligt bekymret for, at de kommer til at fylde for meget i gadebilledet. Hvis der er tale om familier, så er det mere trygt. Men hvad skal de dog lave her? Vores skole er lukket. Vores købmand er lukket, så de skal til Skærbæk 3-4 kilometer væk for at handle ind. 
  Det er Udlændingestyrelsen, der har indgået en lejekontakt med den private udlejer. Det er AsylSyd under Tønder Kommune, der skal drive det nye asylcenter i landsbyen.
  